Só het hulle om Krejcir geval | Maroela Media
Die departement van binnelandse sake het bewerings ontken dat Radovan Krejcir die land onwettig binnegekom het.
"Krejcir het sy Seychellese paspoort met 'n besoekerspermit gebruik om Suid-Afrika binne te kom," het Mkuseli Apleni, direkteur-generaal van die departement, Vrydag gesê. "Hy het daarna aansoek gedoen om 'n asielpermit. Ons kan nie net sê ons wil nie iemand se saak eers oorweeg nie."
Volgens Apleni is Krejcir se saak tans by die Appèlraad vir Voortvlugtendes. "Sodra die besluit geneem is, kan dit bekend gemaak word of vlugtelingstatus toegeken is, of afgekeur is waarop so 'n persoon dan gedeporteer sal word. Maar dit beteken nie dat jy met 'n besoekerspermit aan allerhande onwettige praktyke soos misdaad mag deelneem nie."
Krejcir het in 2007 in Suid-Afrika aangekom en is vir 'n maand lank aangehou nadat hy glo 'n vervalste paspoort gebruik het.
Krejcir se vennote, Uwe Gemballa en Lolly Jackson, het altwee in 2010 gesterf. Hy was glo saam met hulle betrokke in 'n geldwasseryskema.
Krejcir se sekuriteitskonsultant, Cyril Beeka, is in Maart 2011 doodgeskiet.
'n Sluipmoordlys is glo in Krejcir se huis opgespoor. Beeka en sekuriteitskonsultant Paul O'Sullivan se name was glo op dié lys.
Bassam Issa, wat glo ook 'n vennoot was van Krejcir, is in Oktober vanjaar in Bedfordview, Johannesburg, doodgeskiet.
Veselin Langanin, 'n man van Serwië, wat saam met Krejcir in hegtenis geneem is vir gewapende roof, is in November in sy huis in Bedfordview doodgeskiet.
Die klagtes van gewapende roof teen Krejcir is in Oktober 2012 teruggetrek.
Hy is in Desember 2012 in Tsjeggië, sy land van herkoms, in absentia tot 11 jaar tronkstraf gevonnis vir geldwassery.
Krejcir is ook in 2012 in hegtenis geneem vir bedrog ter waarde van R4.5 miljoen wat verband hou met 'n versekeringseis. Hy het glo van mediese dokumente gebruik gemaak om voor te gee dat hy blaaskanker het. Dié klagtes is ook teruggetrek.
Krejcir het vanjaar 'n aantal beweerde sluipmoordpogings oorleef. In Julie vanjaar is daar, sekondes nadat hy uit sy motor geklim het, met afstandbeheerde wapens op hom losgebrand. Dit het in die parkeerarea van sy Money Point-goudhandelaaronderneming in Bedfordview plaasgevind. Sy voormalige werknemer, Brendan Harrison, is in hegtenis geneem omdat hy glo medepligtig was om hom te vermoor. Dié saak is voorlopig van die hofrol geskrap en Harrison is vrygelaat.